- Jeg bliver skuffet, hvis Minds of 99 ikke kommer, sagde Jonas Vingaard med et grin til TV MIDTVEST i et helt nyt interview med cykelrytteren . Og selvom udtalelsen var ment som en joke, så slog stjerne fast, at bandet er hans favorit. - Og det kan vi jo ikke overhøre, siger Susan Aaen. Forbereder fest - men klar til at aflyse Hun er præst i Glyngøre og var med til at stable en større fest for Jonas Vingegaard på benene, da han sidste sommer vandt cykelløbet Tour de France. Allerede nu er hun og en gruppe borgere i Glyngøre i gang med forberedelserne til den næste hyldestfest - hvis Jonas Vingegaard altså vinder Tour de France igen. - Vi laver ikke en fejring, hvis ikke han bliver nummer ét. Det er den aftale, vi har med Jonas, og alt vi gør, er aftalt med Trine og ham, fortæller Susan Aaen. Da det kom gruppen for øre, at Tour-vinderen er vild med det danske band The Minds of 99, var de hurtige til at gribe den. - Vi har allerede talt om at undersøge muligheden, siger Susan Aaen. Alt skal kunne afbestilles Men som så meget andet er musikken ikke på plads endnu. Den DJ, som sidste år stod for musikken, er bestilt igen, men ellers er meget stadig usikkert. Det er nemlig ikke så nemt at forberede en stor byfest, som risikerer slet ikke at blive til noget. - Det betyder, vi skal være sikre på, at vi kan afbestille ting igen - toiletter, musik og så videre. Så der er meget at få styr på, fortæller tovholderen. - Men vi har det fundamentale på plads. Vi har en aftale med Jonas. Festen begynder med Tour-start Derfor drejer det sig for gruppen, som kalder sig Glyngøres Hjælperyttere, om at starte festen noget før den sidste rytter kommer i mål. - Vi er ved at undersøge, om vi kan få lov at vise Tour de France nede i Kassehuset på havnen i Glyngøre, så folk kan komme derned efter fyraften og se cykelløb. Det, tror vi, vil skabe et godt fællesskab og også få nogle turister til at kigge ind, siger præsten. Og dén fest er sikker på at blive, og selvom sejren skulle glippe for Vingegaard. Alligevel undersøger gruppen nu, om The Minds of 99 kunne være på programmet til en hyldestfest til sommer. - Det skal vi nok få fikset. Hvis ikke man hele tiden tror på, at ting kan løses, så går det jo ikke, slår Susan Aaen fast.
Alt skal kunne afbestilles, når man arrangerer en fest, som risikerer ikke at blive til noget. Alligevel er Glyngøre-indbyggerne ambitiøse og tror på både Vingegaard og fest.